11. ฐานะการเงินและผลการดำเนินงาน

11.1 งบการเงิน

รายงานการตรวจสอบบัญชีของผู้สอบบัญชีในระยะเวลา 5 ปีที่ผ่านมา
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข

11.2 คำอธิบายและการวิเคราะห์ฐานะการเงินและผลการดำเนินงาน

(1) ผลการดำเนินงานที่ผ่านมา

บริษัท อุตสาหกรรมถังโลหะไทย จำกัด (มหาชน)
และบริษัทย่อยมีกำไรสุทธิจากการประกอบธุรกิจรวม 160.83 ล้านบาท เพิ่มขึ้น 16.88 ล้านบาท
หรือคิดเป็นร้อยละ 11.72 เมื่อเปรียบเทียบกับปี 2551

บริษัทและบริษัทย่อยมีรายได้จากการขายจำนวน 1,363.20 ล้านบาท ลดลงจำนวน 97.49
ล้านบาท หรือลดลงคิดเป็นร้อยละ 6.67 และมีรายได้ค่าเช่าค่าบริการจำนวน 50.24 ล้านบาท
เพิ่มขึ้นจำนวน 0.87 ล้านบาท คิดเป็นร้อยละ 1.76 เมื่อเปรียบเทียบกับปีก่อน
บริษัทและบริษัทย่อยมีรายได้อื่นจำนวน 12.68 ล้านบาท ประกอบด้วยดอกเบี้ยรับ 3.34 ล้านบาท
รายได้จากเงินชดเชยค่าภาษีอากร 0.69 ล้านบาท เงินปันผลรับ 2.33 ล้านบาท
กำไรจากการจำหน่ายเงินลงทุน 1.13 ล้านบาท และรายได้อื่น 5.19 ล้านบาท
ต้นทุนขายต่อรายได้จากการขายของบริษัทและบริษัทย่อยเพิ่มขึ้นจากร้อยละ 80.34 ในปี 2551
เป็นร้อยละ 84.29 ในปี 2552 หากรวมผลขาดทุนจากการลดมูลค่าวัตถุดิบในปี 2551
และผลขาดทุนโอนกลับในปี 2552 แล้ว ต้นทุนขายของปี 2552 จะเท่ากับร้อยละ 80.88
ในขณะที่ต้นทุนขายของปี 2551 จะเท่ากับร้อยละ 83.52 ลดลงเท่ากับร้อยละ 2.64
ต้นทุนค่าเช่าและค่าบริการลดลง 0.58 ล้านบาท ค่าใช้จ่ายในการขายและบริหารเพิ่มขึ้น 6.74
ล้านบาท คิดเป็นร้อยละ 9.70 ค่าตอบแทนผู้บริหารเพิ่มขึ้น 0.56 ล้านบาท คิดเป็นร้อยละ 3.57
มีดอกเบี้ยจ่ายลดลง 0.91 ล้านบาท คิดเป็นร้อยละ 47.36 และมีภาษีเงินได้นิติบุคคลลดลง 5.54
ล้านบาท คิดเป็นร้อยละ 17.04 เมื่อเปรียบเทียบกับปีก่อน

ในปีที่ผ่านมา บริษัทและบริษัทย่อยมีรายได้จากการขายสินค้าลดลงโดยการจำหน่ายถังโลหะมีรายได้
877.90 ล้านบาท ลดลง 25.19 ล้านบาท คิดเป็นร้อยละ 2.79 ผลิตภัณฑ์พลาสติกมีรายได้
517.77 ล้านบาท ลดลง 96.30 ล้านบาท คิดเป็นร้อยละ 15.68 เมื่อเปรียบเทียบกับปีก่อน
จากภาวะเศรษฐกิจที่เริ่มฟื้นตัวต่อเนื่องจนถึงสิ้นปี
ทำให้บริษัทและบริษัทย่อยสามารถขายสินค้าได้ปริมาณเพิ่มสูงขึ้น
และราคาของวัตถุดิบหลักที่ใช้ในขบวนการผลิตไม่ผันผวนมากนักและมีราคาปรับลดลงเมื่อเทียบกับปี
2551 จึงทำให้ราคาขายต่อหน่วยของบริษัทและบริษัทย่อยลดลงตามราคาวัตถุดิบที่เปลี่ยนแปลง
อีกทั้งการแข่งขันของผู้จำหน่ายสินค้ายังมีต่อเนื่อง
รายได้จากการจำหน่ายสินค้าของบริษัทและบริษัทย่อยจึงลดลง
สำหรับผลขาดทุนจากการลดมูลค่าวัตถุดิบที่บริษัทและบริษัทย่อยได้บันทึกไว้ในปี 2551 จำนวน 46.43
ล้านบาท ในปีนี้บริษัทและบริษัทย่อยได้โอนกลับผลขาดทุนดังกล่าวมาลดต้นทุนขายทั้งจำนวน
เนื่องจากได้นำวัตถุดิบมาใช้ในกระบวนการผลิตแล้ว
บริษัทและบริษัทย่อยพยายามจัดการบริหารงานให้มีประสิทธิภาพ เหมาะสมกับสถานการณ์
ติดตามการเคลื่อนไหวของราคาวัตถุดิบอย่างใกล้ชิด
และได้จัดเตรียมวัตถุดิบให้เพียงพอต่อความต้องการตามคำสั่งซื้อที่เพิ่มขึ้นของลูกค้า

บริษัทและบริษัทย่อยได้รับการส่งเสริมการลงทุนจากคณะกรรมการส่งเสริมการลงทุน (BOI)
ทำให้กำไรจากการประกอบกิจการที่ได้รับการส่งเสริมจำนวน 88.25 ล้านบาท
ได้รับการยกเว้นภาษีเงินได้นิติบุคคลเป็นมูลค่า 22.59 ล้านบาท

บริษัทและบริษัทย่อยไม่ได้รับผลกระทบจากอัตราแลกเปลี่ยนเงินตราต่างประเทศ
ทั้งนี้เนื่องจากปริมาณธุรกรรมมีน้อยและส่วนใหญ่ได้ป้องกันความเสี่ยงโดยทำสัญญาซื้อขายเงินตราต่างประเทศล่วงหน้า

บริษัทและบริษัทย่อยมีรายได้ทั้งสิ้น 1,426.12 ล้านบาท ลดลงจากปี 2551 จำนวน 94.35
ล้านบาท หรือคิดเป็นร้อยละ 6.21
บริษัทและบริษัทย่อยมีรายได้หลักจากการจำหน่ายผลิตภัณฑ์บรรจุภัณฑ์คิดเป็นร้อยละ 95.59
ของรายได้รวม ลดลงเมื่อเทียบกับปีก่อนร้อยละ 0.48
ส่วนที่เหลือเป็นรายได้จากค่าเช่าค่าบริการคิดเป็นร้อยละ 3.52 และรายได้อื่นคิดเป็นร้อยละ 0.89

อัตรากำไรขั้นต้นของบริษัทและบริษัทย่อยเพิ่มขึ้นจากร้อยละ 16.48 ในปี 2551 เป็นร้อยละ 19.12
ในปี 2552 อัตรากำไรจากการดำเนินงานเพิ่มขึ้นจากร้อยละ 11.78 เป็นร้อยละ 13.56
อัตราส่วนกำไรสุทธิปรับเพิ่มขึ้นจากร้อยละ 9.47 เป็นร้อยละ 11.28
ซึ่งเป็นผลมาจากต้นทุนขายสินค้าของบริษัทและบริษัทย่อยปรับตัวลดลง
จึงทำให้บริษัทและบริษัทย่อยมีกำไรเพิ่มขึ้น
ถึงแม้ว่าบริษัทและบริษัทย่อยจะมีรายได้จากการขายลดลงก็ตาม

สำหรับอัตราผลตอบแทนต่อผู้ถือหุ้นเพิ่มขึ้นจากร้อยละ 10.57 เป็นร้อยละ 10.97 ในปี 2552
บริษัทโดยคณะกรรมการบริษัทมีมติให้จ่ายเงินปันผลจากการดำเนินงานงวดปี 2552 คือตั้งแต่วันที่ 1
มกราคม 2552 ถึง 31 ธันวาคม 2552 ในอัตราหุ้นละ 4.50 บาท รวมเป็นเงิน 67.50 ล้านบาท
คิดเป็นร้อยละ 59.20 ซึ่งนโยบายการจ่ายเงินปันผลจะจ่ายไม่น้อยกว่าร้อยละ 40
ของกำไรสุทธิตามงบการเงินเฉพาะบริษัท
คณะกรรมการบริษัทจะได้นำเสนอให้ผู้ถือหุ้นพิจารณาอนุมัติในการประชุมผู้ถือหุ้นประจำปี 2553
ในวันที่ 27 เมษายน 2553 นี้

  ----------------------------------------------- ----------- -----------
  อัตราส่วนแสดงความสามารถในการหากำไร                ปี 2552      ปี 2551

  อัตราส่วนกำไรขั้นต้น                                 19.12%      16.48%

  อัตราส่วนกำไรจากการดำเนินงาน                       13.56%      11.78%

  อัตราส่วนกำไรสุทธิ                                  11.28%      9.47%

  อัตราผลตอบแทนผู้ถือหุ้น                               10.97%      10.57%
  ----------------------------------------------- ----------- -----------

(2) ฐานะการเงิน

  สินทรัพย์

1)  ส่วนประกอบของสินทรัพย์

สินทรัพย์หมุนเวียนเพิ่มขึ้น 108.91 ล้านบาท หรือคิดเป็นร้อยละ 16.46
โดยเงินลงทุนชั่วคราวเพิ่มขึ้น 106.92 ล้านบาท ลูกหนี้การค้าสุทธิเพิ่มขึ้น 16.62 ล้านบาท
เงินสดและรายการเทียบเท่าเงินสดลดง 17.74 ล้านบาท สินค้าคงเหลือลดลง 24.39 ล้านบาท
และสินทรัพย์หมุนเวียนอื่นเพิ่มขึ้น 27.50 ล้านบาท

สินทรัพย์ไม่หมุนเวียนเพิ่มขึ้น 19.34 ล้านบาท หรือคิดเป็นร้อยละ 2.24
โดยเงินลงทุนระยะยาวเพิ่มขึ้น 45.15 ล้านบาท สินทรัพย์ให้เช่าสุทธิลดลง 18.35 ล้านบาท
จากการตัดค่าเสื่อมราคา ที่ดินอาคารและอุปกรณ์สุทธิลดลง 9.22 ล้านบาท
เป็นค่าเครื่องจักรและอุปกรณ์ที่ซื้อเพิ่มจำนวน 48.88 ล้านบาท
และลดลงจากการตัดค่าเสื่อมราคาทรัพย์สินประจำปี จำนวน 58.10 ล้านบาท

2)  คุณภาพของสินทรัพย์

บริษัทและบริษัทย่อยเห็นว่าสินทรัพย์ที่มีอยู่ได้แสดงมูลค่าที่แท้จริงและไม่มีรายการใดที่มีข้อบ่งชี้ว่าจะทำให้ด้อยค่าหรือไม่ได้รับคืน
ซึ่งหากมีทางบริษัทและบริษัทย่อยก็ได้ตั้งสำรองหรือค่าเผื่อการลดค่าไว้แล้ว
ตามหมายเหตุประกอบงบการเงิน ข้อ 3.4, ข้อ 3.11, ข้อ 5 ถึง ข้อ 13
จากตารางอัตราส่วนแสดงประสิทธิภาพในการดำเนินงานจะเห็นได้ว่าในปี 2552
บริษัทและบริษัทย่อยมีอัตราผลตอบแทนจากทรัพย์สินเพิ่มขึ้นจากปีก่อน
ซึ่งแสดงให้เห็นว่าบริษัทและบริษัทย่อยสามารถบริหารจัดการสินทรัพย์ที่มีอยู่อย่างมีประสิทธิภาพและก่อให้เกิดรายได้เพิ่มขึ้น
ยกเว้นอัตราการหมุนของสินทรัพย์ปรับลดลงเล็กน้อย

+------------------------------------------------+----------+----------+
|   อัตราส่วนแสดงประสิทธิภาพในการดำเนินงาน            | ปี 2552   | ปี 2551   |
+------------------------------------------------+----------+----------+
|  อัตราส่วนผลตอบแทนจากสินทรัพย์                      | 10.12%   | 9.55%    |
+------------------------------------------------+----------+----------+
|  อัตราผลตอบแทนจากสินทรัพย์ถาวร                     | 27.38%   | 25.88%   |
+------------------------------------------------+----------+----------+
| อัตราการหมุนของสินทรัพย์                            | 0.90 เท่า | 1.01 เท่า |
+------------------------------------------------+----------+----------+

ลูกหนี้การค้าสุทธิเพิ่มขึ้นจาก 231.55 ล้านบาท เป็น 248.17 ล้านบาท เพิ่มขึ้น 16.62 ล้านบาท
คิดเป็นร้อยละ 7.18 ระยะเวลาเก็บหนี้เฉลี่ยเพิ่มขึ้นจาก 58 วัน เป็น 63 วัน
โดยนโยบายการให้สินเชื่ออยู่ระหว่าง 30-90 วัน ลูกหนี้ค้างชำระที่เกินกว่า 90 วัน เพิ่มขึ้นจาก
3.12 ล้านบาท เป็น 3.56 ล้านบาท บริษัทและบริษัทย่อยได้ตั้งค่าเผื่อหนี้สงสัยจะสูญไว้จำนวน
3.39 ล้านบาท (ดูหมายเหตุประกอบงบการเงิน ข้อ 7)

  สภาพคล่อง

1)  กระแสเงินสด

จำนวนและสัดส่วนของกระแสเงินสดจากกิจกรรมต่าง ๆ

+--------------------------------------------------+---------+---------+
| รายละเอียดกระแสเงินสด                              | ปี 2552  | ปี 2551  |
|                                                  | (       | (       |
|                                                  | ล้านบาท) | ล้านบาท) |
+--------------------------------------------------+---------+---------+
| กำไรจากการดำเนินงานก่อนการเปลี่ยนแปลงในสินทรัพย์และหนี้สิน | 230.85  | 316.15  |
+--------------------------------------------------+---------+---------+
|  จากกิจกรรมดำเนินงาน                               | 264.95  | 139.28  |
+--------------------------------------------------+---------+---------+
| จากกิจกรรมลงทุน                                    | (       | (56.48) |
|                                                  | 216.52) |         |
+--------------------------------------------------+---------+---------+
| จากกิจกรรมจัดหาเงิน                                 | (66.17) | (77.99) |
+--------------------------------------------------+---------+---------+
| เงินสดและรายการเทียบเท่าเงินสดเพิ่มขึ้น (ลดลง)           | (17.74) | 4.81    |
+--------------------------------------------------+---------+---------+
| เงินสดและรายการเทียบเท่าเงินสด ณ 31 ธันวาคม           | 68.61   | 86.35   |
+--------------------------------------------------+---------+---------+

ในปี 2552 บริษัทและบริษัทย่อยมีกำไรที่เป็นตัวเงินจากการดำเนินงานลดลงจาก 316.15 ล้านบาท
เป็น 230.85 ล้านบาท ลดลง 85.30 ล้านบาท
จากการที่บริษัทและบริษัทย่อยจำหน่ายสินค้าได้ในราคาต่อหน่วยที่ลดลง
และการโอนกลับค่าเผื่อการลดมูลค่าวัตถุดิบที่ไม่มีตัวเงินจำนวน 46.43 ล้านบาท
แต่เงินสดสุทธิจากกิจกรรมดำเนินงานเพิ่มขึ้นจาก 139.28 ล้านบาท เป็น 264.95 ล้านบาท
เพิ่มขึ้น 125.67 ล้านบาท จากการที่บริษัทและบริษัทย่อยมีสต็อกสินค้าและวัตถุดิบคงเหลือลดลงสุทธิ
70.83 ล้านบาท และเจ้าหนี้การค้าสุทธิเพิ่มขึ้น 16.04 ล้านบาท

กระแสเงินสดจากกิจกรรมลงทุนเพิ่มขึ้นจากปีก่อน 160.04 ล้านบาท
โดยเป็นการลงทุนเพิ่มในเงินลงทุนชั่วคราว และเงินลงทุนระยะยาวจำนวน 108.88 ล้านบาท
ทำให้บริษัทและบริษัทย่อยมีเงินลงทุนชั่วคราวและเงินลงทุนระยะยาวจำนวน 254 ล้านบาท และ
99.30 ล้านบาท ตามลำดับ (ดูหมายเหตุประกอบงบการเงินข้อ 6 และข้อ 9)
เงินสดจ่ายเพื่อซื้อสินทรัพย์ถาวรและเงินมัดจำสินทรัพย์เพิ่มขึ้น 47.68 ล้านบาท
จากการซื้อทดแทนเครื่องจักรเก่า และบริษัทยังไม่มีนโยบายจะเพิ่มกำลังการผลิต

สำหรับกิจกรรมจัดหาเงิน
บริษัทย่อยของบริษัทได้ชำระคืนเงินกู้ยืมระยะยาวจากสถาบันการเงินครบหมดแล้ว
(ดูหมายเหตุประกอบงบการเงิน ข้อ 15) ภาระดอกเบี้ยจ่ายของบริษัทย่อยจึงลดลง 0.91 ล้านบาท
เมื่อเปรียบเทียบกับปีก่อน

2) อัตราส่วนสภาพคล่อง

  --------------------------------------- --------------- ---------------
  รายละเอียดสภาพคล่อง                       ปี 2552          ปี 2551

  อัตราส่วนสภาพคล่อง                         7.25 เท่า        6.55 เท่า

  อัตราส่วนสภาพคล่องหมุนเร็ว                   5.51 เท่า        3.71 เท่า

  อัตราส่วนหมุนเวียนลูกหนี้การค้า                 5.68 เท่า        6.17 เท่า

  ระยะเวลาเก็บหนี้เฉลี่ย                       63.38 วัน        58.35 วัน

  ระยะเวลาขายสินค้าเฉลี่ย                     13.74 วัน        15.13 วัน

  อัตราส่วนหมุนเวียนเจ้าหนี้                     20.49 เท่า       17.07 เท่า

  ระยะเวลาชำระหนี้                          17.57 วัน        21.09 วัน

  CASH CYCLE                              59.55 วัน        52.39 วัน
  --------------------------------------- --------------- ---------------

จากอัตราส่วนสภาพคล่องที่แสดงไว้
แสดงให้เห็นว่าสภาพคล่องของบริษัทและบริษัทย่อยมีอัตราส่วนที่ดีขึ้น ยกเว้น
อัตราส่วนหมุนเวียนลูกหนี้การค้าที่ปรับตัวลดลง และระยะเวลาเก็บหนี้เพิ่มขึ้น และ CASH CYCLE
ที่มีระยะเวลาเพิ่มขึ้นเล็กน้อยเมื่อเทียบกับปี 2551
แต่คงอยู่ในเกณฑ์ที่ทำให้บริษัทและบริษัทย่อยมีสภาพคล่องเพียงพอที่จะดำเนินธุรกิจได้อย่างมีประสิทธิภาพ

โครงสร้างเงินทุน

โครงสร้างเงินทุนของบริษัทและบริษัทย่อยอยู่ในเกณฑ์ที่ดีตลอดหลายปีที่ผ่านมา
อัตราส่วนหนี้สินต่อส่วนผู้ถือหุ้นเท่ากับ 0.09 เท่า เปรียบเทียบกับปีก่อนที่ 0.08 เท่า
ซึ่งเป็นอัตราส่วนที่ต่ำมาก เมื่อเปรียบเทียบกับกิจการประเภทเดียวกัน
บริษัทและบริษัทย่อยไม่มีนโยบายที่จะก่อหนี้เกินกว่าความจำเป็นของธุรกิจ
ในส่วนของผู้ถือหุ้นของบริษัทและบริษัทย่อยเพิ่มขึ้นจาก 1,408.36 ล้านบาท เป็น 1,523.35
ล้านบาท เพิ่มขึ้น 114.99 ล้านบาท คิดเป็นร้อยละ 8.16
จากการเพิ่มขึ้นของกำไรสะสมที่ยังไม่ได้จัดสรรจาก 602.79 ล้านบาท เป็น 703.62 ล้านบาท
คิดเป็นเพิ่มขึ้นร้อยละ 16.73
อันสืบเนื่องมาจากกำไรที่มาจากผลประกอบการของบริษัทและบริษัทย่อย

สำหรับหนี้สิน บริษัทและบริษัทย่อยเพิ่มขึ้นจาก 116.43 ล้านบาท เป็น 129.69 ล้านบาท เพิ่มขึ้น
13.26 ล้านบาท คิดเป็นร้อยละ 11.39 โดยเจ้าหนี้และตั๋วเงินจ่ายการค้าเพิ่มขึ้น 17.93 ล้านบาท
สินเชื่อจากสถาบันการเงินลดลง 0.85 ล้านบาท
และทำให้บริษัทและบริษัทย่อยไม่มีหนี้สินระยะยาวที่กู้ยืมจากสถาบันการเงิน หนี้สินอื่นลดลง 3.82
ล้านบาท (ดูหมายเหตุประกอบงบการเงินข้อ 14 ถึงข้อ 16) โดยมีอัตราดอกเบี้ย หลักประกัน
และเงื่อนไขของหนี้สินเป็นไปตามปกติทั่วไป
บริษัทและบริษัทย่อยไม่มีภาระหนี้เงินกู้ยืมเป็นเงินตราต่างประเทศ ยกเว้นภาระ L/C
ในการซื้อวัตถุดิบจากต่างประเทศ ตามหมายเหตุประกอบงบการเงิน ข้อ 26

3) ค่าตอบแทนจากการสอบบัญชีและตรวจสอบระบบควบคุมภายใน

3.1 ค่าตอบแทนจากการสอบบัญชี

บริษัท และบริษัทย่อยทุกบริษัทใช้ผู้สอบบัญชีจากสำนักงานเดียวกัน
ในปีที่ผ่านมาจ่ายค่าตอบแทนการสอบบัญชีให้แก่สำนักงานสอบบัญชีที่ผู้สอบบัญชีสังกัดเป็นจำนวนเงินรวม
1,715,000 บาท เพิ่มขึ้นจากปีก่อน 55,000 บาท

3.2 ค่าบริการอื่น

บริษัทและบริษัทย่อยจ่ายค่าตอบแทนการตรวจสอบระบบการควบคุมภายในให้แก่สำนักงานผู้ตรวจสอบในรอบปีบัญชีที่ผ่านมาเป็นจำนวนเงิน
350,000 บาท เพิ่มขึ้นจากปีก่อน 80,000 บาท